text: Stemmesluger forlader byrådet: Jane Findahl stopper
  27 april 2015 kl. 08.45
  Formand for Beskæftigelses- og Sundhedsudvalget Jane Findahl har fået nyt arbejde i Odense Kommune og udtræder derfor af Fredericia Byråd ved udgangen af maj måned.
  Det oplyser Fredericia Kommune i en pressemeddelelse.
  - Det er endegyldigt slut for mig i politik. Mit nye job er ikke foreneligt med politik, fordi jobbet tager så meget af min tid, siger Jane Findahl til TV SYD.
  Jane Findahl tiltræder som uddannelseschef i Social- og Arbejdsmarkedsforvaltningen i Odense Kommune den 1. juni 2015.
  Jane Findahl kom første gang i byrådet 1. januar 1986 og har været medlem af Fredericia Byråd siden, bortset fra en selvvalgt periode fra 1992 til 1997.
  - Kæmpe stort tillykke til Jane. Det er sejt og helt utrolig godt gået. Det er til gengæld trist for os i byrådet, at vi ikke længere skal have Jane med i det politiske arbejde. Hun vil blive savnet for sit store engagement, sine resultater, sin dynamik, sin politiske tæft og ikke mindst som en god kollega, siger borgmester Jacob Bjerregaard.
  Jane Findahls udtrædelse af Fredericia Byråd skal formelt besluttes på byrådets møde den 18. maj 2015.
  Jane Findahl om at stoppe, når det går godt - og om et endegyldigt farvel efter 25 år i kommunalpolitik. (Var.: 1:08)
  